Gedagte vir die dag: Onkruid – rykdomFoto: peggychoucair/pixabay.com Nog ’n deel het geval waar dorings opgeskiet en die nuwe blare versmoor het. (Lukas 8:7) Jesus verduidelik in hierdie gedeelte verder oor die wese van onkruid wat die saad of woord van God verstik en verdring. Dis nie net stres en bekommernis nie. Dis nie net wakker lê in die nag oor allerhande dinge wat jou vreesagtig maak nie. Dis ook rykdom. Hierdie onkruid wat maak dat ons geestelik nie kan ontwikkel nie, is die honger na weelde en die vretende begeerte om daaraan vas te hou. Jy onthou mos nog die voorbeeld van die ryk jong man (Luk. 18:18-24) wat hartseer omgedraai het en Jesus se roeping in die wind geslaan het omdat hy té geheg was aan sy besittings. So ook die ryk dwaas (Luk. 12:13-21) wat gedink het hy sal sy rykdom vir ewig by hom hê. Om nie eens te praat van die ryk man wat vanuit die hel na die arm Lasarus geroep het om net ’n druppel water op sy tong te kom sit nie (Luk. 16:19-31). Dis nie verkeerd om ryk te wees nie, maar rykdom en die drang om meer en meer te hê van alles wat blink en mooi en gerieflik is, kan ons geestelike lewe ernstig benadeel. Hoe meer ons aandag gerig is op dinge, hoe meer vervaag Jesus se beeld en sy woorde in ons gemoed. Pas op vir hierdie onkruid: die drang na meer en meer besittings.